Хәерле көн хөрмәтле Илдус Фатихович, авылдашлар, килгән җитәкчеләр!

Менә тагын бер ел артта калды. Бу ел үзенең нәтижәләре, шушы елда эшләнгән эшләре белән тарих битләренә кереп калды. Җирлегебездә нинди мөхим вакыйгалар булган, алда сөйләнәчәк чыгышым шул турыда булыр.

Җирлегебездә бүгенге көндә тормыш тотрыклы. Барлыгы 158 хуҗалыкта 522 кеше гомер кичерә. Кайсы авылда күпме халык яшәгәнен слайдларда күрәсез. Авылларыбыз  райондагы нык, төзек торак пунктлар исәбенә керә. Слайд 3. Узган 2018 елда демографик хәл начар түгел. 7 кеше бакыйлыкка күчсә, туучылар саны - 8. Соңгы 3 еллык демографик хәлне слайдларда күрәсез. 2018 елда ике пар гаилә корды. Бер кызыбыз контракт нигезендә Мәскәү шәһәре янындагы хәрби частьта шәфкать туташы буларак хезмәт куя.

Узган ел 3 тыл ветеранына 90 яшь тулды. Юбилейлары белән котлап истәлекле бүләк һәм Рәсәй Федерациясе президенты Владимир Владимирович Путин исеменнән килгән котлау хаты тапшырылды. Иң өлкән кешебез Каримуллина Фаягөл апага быел 95 яшь тула. 2019 елда тагын 1 тыл ветераныбызга 90 яшь тула. Халыкның социаль бүленешен слайдларда күрәсез. Авыл җирлеге эшчәнлеге турында

Авыл жирлеге Советы үзенең эшчәнлеген, жирлек Уставына һәм 131 Федераль законга нигезләнеп башкара. Авыл җирлеге халыктан кергән гариза-үтенечләр, шикаятьләр белән эшләүнең торышына багышланган һәм гомумән авыл җирлеге Советының башка күпкырлы эшчәнлегенә кагылышлы көн тәртипләре белән барлыгы 6 гражданнар җыелышы, 15 авыл җирлеге Советы утырышы үткәрде. Авыл җирлеге Советының төп эшчәнлеге җирлек территориясендә яшәүче халык мәнфәгатьләрен, аның үтенеч-сорауларын уңай хәл итү. 2018 елда төрле йомыш-үтенеч белән 444 мөрәҗәгать булган. Алар күбрәк гаилә, соцаль-көнкуреш мәсьәләләренә, салым җыйнау, йорт-җир документларын рәсмиләштерү, ЗАГС хезмәте күрсәтү мәсьәләләренә кагылышлы мөрәҗәгатьләр булды. Безнең вакәләттә булмаганнарын районның төрле оешмаларына чыгып, уңай хәл итәргә тырышабыз.

Республиканың муниципаль берәмлекләр порталында үзебезнең Кече Кибәхуҗа авыл җирлеге сайтына фотолар белән рус һәм татар телләрендә авыл җирлегенең күпкырлы эшчәнлеген, авыл җирлегендә үтүче мәдәни, дини, спорт һәм башка чараларны яктырткан материаллар биреп барабыз, шулай ук җирлек тарафыннан кабул ителгән карарлар һәм белдерүләр дә әлеге сайтта урын алган.

Җирлектә эшләүче хезмәткәрләрнең белемнәрен арттыру өстендә дә эш алып барыла. Электрон хуҗалык кенәгәсен тутыру, тагын бер яңа ФИАС, ягъни федераль мәглүмати адреслар системасы өчен булдырылган программаларны үзләштереп үз эшләрендә кулланалар.

Авыл җирлеге үзенең эшчәнлеген депутатлар белән берлектә башкара. Җирлектә барлыгы 7 депутат. Депутатларыбыз җирлек эшендә актив катнашалар.

Авыл җирлеге Советы каршында ветераннар, инвалидлар, хатын-кызлар, хокук бозуларны кисәтү буенча Советлар кебек җәмәгать оешмалары, ирекле халык дружинасы эшли. Аларның эшчәнлеге авыл җирлеге Советы җитәкчелеге тарафыннан даими контрольдә тотыла. Ирекле халык дружинасында торучылар бәйрәм, шимбә, якшәмбе көннәрендә халкыбызның иминлеген саклый. Безнең җирлектәге халык дружинасы район хакимияте тарафыннан уңай бәяләнде, бассейнга абонемент белән бүләкләнде.

Авыл җирлеге өчен 2018 ел уңышлы булды дип әйтәсем килә. Безнең җирлек бер миллион сум грант отып Беларус МТЗ-422 тракторына ия булды. Моның өчен районыбыз башлыгы Илдус Фатиховичка рәхмәтемне җиткерәм. Техникалы булу җирлектәге эшләрне җиңеләйтер дип уйлыйм.

2018 ел Бөек Җиңүнең 73 еллыгын бәйрәм итү белән дә истә калыр. Шушы уңайдан Казаклар һәм Олы Кибәхуҗа авылы мәдәният йорты янында яу кырында ятып калган авылдашлар истәлегенә төзелгән һәйкәл янында тантаналы митинг үтте. Бәйрәм чарасына мәктәп коллективы мәдәният хезмәткәрләре белән берлектә матур концерт оештырдылар, ахырдан “Игенче” җәмгыяте тарафыннан әзерләнгән чәй табыны белән тәмамланды.

Авыл жирлеге бюджеты, салымнары жыемы, табыш чыганаклары.

Авыл җирлегенең бюджеты керем ягыннан 1 558 100 сум, шуның эченнән җирле салымнар буенча 658500 сум каралган. Җирле салымнар буенча үтәлешне слайдларда күрәсез.

Авыл җирлеге биләмәләрендә “Уныш” күмәк хуҗалыгы вакытында таратылган пай җирләре бар. Әлеге пай җирләренең 271е “Игенче” җәмгыяте карамагында, 7 пай җирен КФХ, 6 сын шәхси хуҗалыклар үзләре эшкәртә. Эшкәртелми калган җирләр юк, рациональ файдаланыла. Безнең әле рәсмиләштерелмәгән пай җирләре дә бар. Бүгенге көндә әлеге җирләрне рәсмиләштерү өстендә эш алып барыла. 2018 елда судка 24 гариза тапшырылды: 13е хөкүмәт файдасына, 9 кеше үзләре рәсмиләштерергә йөкләмә алды, 2 гариза әлегә судта карала. Суд карары нигезендә билгеләнгән датага рәсмиләштереп бетерергә тиешләр, әгәр дә рәсмиләштермәсәләр, алар белән алга таба суд приставлары эш итәчәк. Документларны судка тапшыру эше бара. Барлыгы 35 пай җирен рәсмиләштерәсе калып бара.

Халыкның мәшгульлеге.

Авыл жирлеге биләмәсендә җаваплылыгы чикләнгән “Игенче” җәмгыяте урнашкан. Җәмгыять районыбыздагы ныклы хуҗалыкларнын берсе. Вакытында хезмәт хакын түли. Чит авыллардан килеп эшләүчеләр дә бар. Үзенең чыгышында хуҗалык җитәкчесе җәмгыятьнең эшчәнлеге белән таныштырып үтәр.

Тотрыклы җәмгыять булу белән бәйледер фермерлар да артык күп түгел. Гараев Алмаз фермер хуҗалыгы 40 симертү маллары үстерә, Габдрәхимова фермер хуҗалыгы кошчылык белән шөгыльләнә, үзенең эшен язга чыккач дәвам итәчәк. Хузина фермер хуҗалыгы элеккеге КИР-1,5 тураткычы белән сенаж салды һәм печән әзерләде. Үзеннән артканын шәхси хуҗалыкларга да сатты. Шәхси хуҗалыгында 20 симертү малы үстерә.

Безнең җирлектә шәхси эшмәкәр Сөләйманов Габдулла Гомәрович хужалыклардан сөт җыю белән шөгыльләнә һәм җирлегебезгә һәрдаим иганәче буларак ярдәм итеп тора. Аңа бик зур рәхмәтемне җиткерәм. 2 тоннага якын сөтне кабул итеп суыталар һәм зур заводларга озаталар. Барлыгы 18 тонна сөт кабул итә ала. Безнең җирлектән бер көнгә 700 литрга якын сөт җыела. Халыкка исәп-хисапны вакытында ясый. Бүгенге көндә сөтнең 1 литрын 19 сум тәшкил итә. Бу урында шуны әйтеп китәргә кирәк, хөкүмәтебез күпмедер дәрәҗәдә ярдәм йөзеннән 2018 елда март аенда ук савым сыерларына һәм кәҗәләргә субсидия бирде. Бер сыерга ике мең, ике сыерга өчәр мең, өч һәм аннан да күбрәк сыер тотучыларга 4әр мең исәбеннән барлыгы 256 мең сум, кәҗәләргә бишәр йөз сумнан 12 мең сум субсидия алдылар.

Узган елда авыл жирлеге халкы 266 тонна сөт, 95 тонна ит саткан. Шәхси хуҗалыкларда терлек асрауга килгәндә, 2018 елның 1 январена 83 сыер булса, 2019 елның 1 январенә - 90. Бу яктан уңай үзгәреш күзәтелә. Җирлектә ике сыер асраучы - 9 хуҗалык, өч һәм аннан күбрәк асраучы сыер - 12 хуҗалык исәпләнә. Белгәнебезчә район житәкчелеге 3 һәм аннан да күбрәк сыер асраучыларга бушка саву аппаратлары тапшыра, бу аппаратларны алуда безнең җирлектән 9 хуҗалык файдаланды инде. Тагын дүрт хуҗалыкның документлары тапшырылды. Алга таба да бу мөмкинлектән файдаланучылар артсын иде.

Республикада да шәхси хуҗалыкларга ярдәм йөзеннән төрле программалар эшләп килә. Бу турыда без халыкка аңлату эшләре алып барабыз, брошюралар да тараттык. Бугенге җыенда әлеге программаларны һәм 2019 елда үзгәрешләрне хакимият башлыгының урынбасары Айрат Гилванович үзенең чыгышында аңлатып үтәр.

2018 елда Мухамадиев Мөнәвәр шәхси хуҗалыгы 1 тана сатып алды һәм аңа 15 мең сум субсидия кире кайтарылды.

Хөкүмәтебез кош-корт асраучы хуҗалыкларга да ярдәм күрсәтә. Безнең җирлектә 2018 елда бу субсидиядән 18 хуҗалык файдаланды, барлыгы 71340 сум ярдәм алдылар.

2018 елда исә малларга ветеринар ярдәм күрсәтүнедә хөкүмәт өлешчәсен үз өстенә алды. Әйтик бер сыерга 500 сумны хуҗалык түләсә, 300 сумын хөкүмәттән кире кайтарып алып булды. Бу программада нигезендә 88 сыерга документлар эшләп тапшырылды. Шуның бары тик берсе генә субсидия ала алды. Калганнарына быелга күчкәч булачак. Моны Авыл хуҗалыгы министрлыгында документлар буталу белән аңлаттылар.

Шулай ук хуҗалыкта ат асраучыларга да азык-төлеккә субсидия каралаган, бу программада бер хуҗалык катнашып 6 мең сум субсидия алды.

Шәхси техникаларга килгәндә хужалыкларда барлыгы күпме техника бар икәнлеген слайдта күрәсез. Үзе бер машина паркы дип әйтергә була.

Жирлегебездә өч шәхси кибет эшләп килә. Халык көнкүреш товарлары белән тәэмин ителгән.

Җирлегебездә бер балалар бакчасы, бер башлангыч мәктәп, бер Югары Кибәхуҗа урта мәктәбенең филиалы, ике фельдшер-акушерлык пункты, ике мәдәният йорты һәм бер китапханә эшләп килә. Авыл җирлеге территориясендә халык өчен кирәк булган барлык учреждениеләр дә яхшы күрсәткечләр белән эшлиләр. Әлеге оешмалар кадрлар белән тулысынча тәэмин ителгән. Социаль оешмаларның эшчәнлеген һәр тармакның җитәкчесе үзләре анализлап китәр. Шушы көннәрдә иң күңелсез хәбәрләрнең берсе - балалар бакчасының һәм башлангыч мәктәпнең вакытлыча ябылып торуы. Хөрмәтле Ильдус Фатихович бу проблема уңай хәл ителер дип ышанып калабыз.

Спорт өлкәсе турында да берничә сүз әйтеп үтәсем килә. Хоккей белән күптән түгел генә шөгыльләнә башласалар да, район күләмендә үткәрелгән ярышларда катнашып киләләр. Соңгы елларда Миннебаев Мөнир истәлегенә турнир үткәрелә. Иртәгә яңадан бу турнир үтәр дип көтелә. Турнирны оештыруда авыл яшьләре, авыл халкы, туганнары күп көч куя, аларга рәхмәтебезне җиткерәсебез килә. 2018 елда авылыбыз яшьләре районда үткәрелүче спартакиада ярышында да актив катнаштылар. Бүген яшьләргә шөгыльләнергә бөтен мөмкинлекләр дә бар. Тик шул ук вакытта бернинди төргә дә тренер юк. Данлыклы көрәшчеләр чыккан җирлегебездә тренер булмау мине генә түгел, авыл халкын да борчыйдыр дип уйлыйм. Бу мәсьәләне хәл итеп булмасмы?

Шәхси хуҗалыкларны үстерү буенча кредитлар.

Слайд 20. Халыкка терлек асрауда, терлекчелек торакларын төзү, яңарту, авыл хуҗалыгы техникасын, жиңел машиналар алуда 2006 елдан кредитлар бирелә. 2018 елда 6 хуҗалык 3 миллион 600 мең сумлык кредиттан файдаланган.

Продукцияне җитештерү генә тугел, ә җитештергән продукцияне сатарга да бөтен мөмкинлекләр бар. Республика күләмендә Казан шәһәрендә оештырылучы ярминкәләрдә һәм район ярминкәләрендә безнең җирлек тә актив катнаша.

Авыл җирлегендә дини тормыш турында

Слайд 22. Җирлектә барлыгы ике мәчет эшли. Авыл өстенә халыкны намазга чакырып азан тавышы янгырый. Олы Кибәхуҗа авылында имам вазыйфасын Бәширов Тимербай абый, Казаклар авылында Гараев Алмаз абый башкара.

Жирлегебез халкы дини йолаларыбызга тугърылыклы, Ураза һәм Корбан гаетләре мәчетләребездә укылды, халкыбыз корбан, ифтар, коръән ашлары үткәрде. Шулай ук “Игенче” җәмгыяте 2 мәчетебездә дә ифтар мәҗлесләре үткәрде.

Һәр ике мәчетнең дә чыгымнарын җаваплылыгы чикләнгән “Игенче” җәмгыяте күтәрә. Бу изге гамәле өчен Рафис Рәшитовичка олы ихтирамыбызны белдерәбез, алдагы эшләрендә уңышлар, саулык-сәламәтлек телибез.

Янгынга каршы куркынычсызлык кагыйдәләрен үтәү максатыннан Олы Кибәхуҗа авылы мәчетендә сигнализация куелды. Барлык чыгымнарны җыелган акчага мәчет үзе башкарып чыкты, бу эшне Казаклар мәчетендә дә эшләргә кирәк булачак.

**Үзара салым**

2018 елда референдум акчаларына эшләнгән эшләр турында таныштырып үтәсем килә. Үзара салым һәр балигъ булган гражданнан 500 сум күләмендә җыйналды.

Барлык җыелган акчалар авыл җирлекләренең махсус счетларында сакланалар һәм референдумнарда кабул ителгән карарлардагы максатларга гына кулланыла алалар. Җыелган акчаларның максатчан кулланылышын һәрдаим контрольдә тоталар. Шунысын да әйтеп узасым килә, һәр авылдан җыйналган үзара салым акчасы үз авылына гына тотылырга тиеш. Слайд 25. Үзара салым акчасының чыгымнарын слайдларда күрәсез.

Җирлектә эшләнелгән эшләрнең авылларга бүленеше түбәндәгечә:

Һәр өч авылда да урам утларын карап тоту өчен акча каралган иде. Без бу акчага светодиодный фонарьлар алдык. Тулаем экономияле фонарьларга алышынып бетте. Хөкүмәт программасы нигезендә 46 фонарь куелган булса, үзара салым нигезендә – 32 светодиодный фонарь куелды. Киләсе 2019 елда “Төзелеш” компаниясе куйган 32 фонарьның гарантия срогы чыгачак, шуңа күрә алдагы ел үзара салым акчасына запас фонарьлар алып куярга планлаштырдык.

Юлларны төзек тоту, чокырларны ремонтлау эше Олы Кибәхуҗа һәм Казаклар авылларында быел да дәвам итте. Бу эшләр конкурс нигезендә эшләнелде һәм тиешенчә сыйфатлы итеп башкарылды. Барлыгы 300 м юлга вак щебень салынды. Киләсе елда дәвам итәчәкбез.

Казаклар авылында балалар мәйданчыгы төзелеп, ул сыйфатлы тимер сетка белән әйләндереп алынды. Әлеге мәйданчык мәдәният йорты каршында авылның үзәгенә урнашкан. Бер үк вакытта ял паркы вазыйфасын да үти.

Казаклар авылы халкы суны “Әҗекә” чишмәсеннән эчә, узган ел аның биләмәсен тимер сетка белән әйләндерә башлаган идек, быел әлеге эшне төгәлли алдык. 2016 елда без чишмәнең бинасын яңарткан идек. 3 ел эчендә халык өчен мөһим су чыганагы булган чишмәне тулаем эшләп чыктык.

Казаклар һәм Олы Кибәхуҗа авылларында берәр урынга янгын гидранты урнаштырылды. Янгын сүндерү бүлегеннән килеп, тикшереп киттеләр. Без агымдагы елда да һәр авылга гидрант куюны бурыч итеп куйдык. Карактан кала, янгыннан калмый дигән гыйбарә бар. Алдан саклану чарасын күрү мөхим.

Кече Кибәхуҗа авылына килгәндә без агымдагы елда су башнясы тирәсен төзекләндердек. Әлеге биләмәдә су кушу җайланмалары урнашкан бинаны ремонтладык, коймасын яңарттык һәм запас су насосы алып куйдык. 2018 елда план нигезендә су чыганакларына санпин тарафыннан тикшерү булып үтте. Билгеле безнең эшләнгән эшләребезгә уңай бәя алдык. Су турында сүз кузгатканбыз икән инде, шуны әйтеп узасым килә - барлык суларыбыз да сыйфаты ягыннан эчәргә яраклы. Район буенча алганда иң яхшы су безнең җирлектә. Бездән суны башка авыллар да алып китә.

Олы Кибәхуҗа авылына килгәндә үзара салым әлеге авылның йөзен үзгәртүдә зур роль үти. Узган елда мәдәният йорты каршында урнашкан Бөек Ватан сугышында катнашучыларга урнаштырылган һәйкәл янындагы кечкенә генә ял паркы койма белән әйләндереп алынды. 2017 елда дәүләт программасы белән эшләнелгән балалар мәйданчыгы алдына брусчатка җәелде.

Олы Кибәхуҗа авылы халкы да чишмә суы эчә. Чишмә янын санитар таләпләргә туры китерү зур чыгым сорый. Быел чишмә янын койма белән әйләндереп алу эшләрен дәвам иттек. Өч елга барлыгы 205 метр койма тотылды. 2019 елда әлеге эшне төгәлләргә планлаштырабыз. Слайд 34. Шулай ук “Наратлык” чишмәсен төзекләндерү эшен дә без быел төгәлли алдык.

2017 елдаКече Кибәхуҗа авылында зират коймасын яңарту өчен материаллар алып куелган иде. Авыл халкы әлеге эшне яз көне эшләүне кулай күрде. Узган ел зират коймасы тотып бетерә алдык. Шушы авыл халкына рәхмәтемне җиткерәм. Әлеге эшне башкарып чыгу өчен барлыгы 176750 сум акча тотылды. Шунысын ассызыклап үтәргә кирәк - бу кадәр чыгымны җирлек тә, халык та үзе генә күтәрә алмый. Үзара салым кертелүнең уңай ягы дип әйтәсем килә.

2018 елга референдум карары нигезендә планлаштырылган эшләр тулысынча башкарылды.

2019 ел өчен үзара салым буенча референдум 18 ноябрь көнне үткәрелде. Халык үзенең активлыгын белдерде. Хәзер безнең төп бурычыбыз акчаны җыеп бетереп тапшыру. Бүгенге көндә 62 % җыелды инде.

2019 елда җыеласы үзара салым акчалары җирле депутатлар белән кинәшләшеп түбәндәге эшләр өчен планлаштырылды:

1. Һәр авылга да электр приборлары алу;

2. Урамнарга вак таш җәю;

3. Олы Кибәхуҗа су чыгынагы чишмәсен койма белән әйләндереп алу;

4. Казаклар авылында балалар мәйданчыгын зурайту;

5. Һәр авылга да янгынга каршы гидрант кую;

6. Һәр авылда да су трассаларына ремонт һәм техник паспортлар эшләтү;

7. Казаклар авылында һәйкәл ремонтлау.

Үзара салым акчасына инде бик күп эшләр башкарылды. Үзара салым авылларыбызның төзеклеген, халыкның яшәешен яхшыртуда зур роль уйный.

Слайд 37. Җирлегебездә яңа йортлар төзелеп тора. Авыл төзекләнә, яңара. Төзелеп килүче тагын ике йортыбыз бар. 2017 елда бер йорт та кулланышка тапшырылмаган булса, узган ел исә 160,5 кв.м ике йорт кулланышка тапшырылды. Һәр авылда да 2019 елда кулланышка тапшырыласы берәр йорт бар.

Халыкның авыл җирлеге тормышында катнашуы.

Яз җитү, карлар эрү белән юл буйларында чүп-чарлар чыга. Аларны мәктәп, мәдәният йорты, медпункт, китапханә, авыл җирлеге хезмәткәрләре белән берлектә чистартабыз, һәрвакыт тәртиптә тотабыз. Чисталык барыбыз өчен дә кирәк: Чистарткан җирдә түгел, ә чүпләмәгән җирдә чиста дигән әйтем бар.

Һәр ел саен язга чыгу белән зиратларны чистарту өчен өмәләр ясала. Өмәләрдә әйткәнне дә көтмичә актив катнашуыгызны сорар идем. Һәр авылда нинди көнне үтәсе алдан ук билгеле. Шулай ук сездән урамга төзелеш материаллары, печән, салам өймәвегезне, көнкүреш калдыкларын ташламавыгызны, йөрми торган техниканы тиешле урында саклавыгызны сорар идем. Айга бер тапкыр “Мишә” җәмгыяте чүпләрне җыеп алып китә. Графиклары барлык кибетләргә дә элеп куелган һәм халыкка таратылды, шуңа күрә чүпләрегезне 1 көн кала гына чыгаруыгызны сорар идем. Слайд 39. Теләсә кая чүп атмавыгызны сорар идем. Күреп торасыз чүплекләрне чистарттык.

Теманы дәвам итеп караучысыз йөри торган маллар турында да берничә сүз. Безнең Кече Кибәхуҗа авылында көтү чыкмый, олы малларны арканлау, ә вакларын чыгарып җибәрү гадәте бар. Бу күренеш Казаклар авылы тау өсте урамында яшәүчеләргә дә хас. Хөрмәтле иптәшләр малларны караучысыз йөртү тыела. Авыл җирлегенең Россия Федерациясе һәм Теләче муниципаль районы карарына нигезләнеп кабул ителгән карарлары бар. Әлеге карар кемнәргә таныш түгел җирлек сайтына урнаштырылган. Килеп штрафын салгач кына кычкырып йөрүдән файда юк.

Тагын бер проблема - кисәтүләргә карамастан, авылларда бәйсез йөрүче этләр күбәйде. 2017 елда хуҗасыз этләрне “Ветдом” җәмгыте җыеп алып киткән иде. Бүгенге көндә хуҗалары булган этләр бәйсез йөри, этләрне тоткарлау буенча без әлеге җәмгыять белән сөйләштек. Район буенча ике яклы килешү төзелгәч, бәйсез йөрүче этләрне җәнлекләр приютына җыеп алып китәчәкләр. Хөрмәтле авылдашлар үзебез асраган малга игътибарлырак булсак иде. Зыян килгәч кенә чабышудан мәгънә юк.

Бүгенге көндә безне борчыган мәсьәләрне кузгатмыйча булмый. Тормыш алга барган саен мошенниклар да тик тормый, алар да яңалыкта. Бер хуҗалыкка ниндидер аппарат сатсалар, икенчесеннән утыңа түләнмәгән дип акча алып чыгып киттеләр. Хөрмәтле авылдашлар бер беребезгә карата игътибарлы булыйк, бигрәк тә ялгыз яшәүчеләргә кем килгән, нинди машина игътибарга алсак иде. Ялгыз яшәүчеләр дә йортларына таныш булмаган кешеләрне кертмәсәләр иде. Нинди генә оешмадан дип таныштырсалар да, авыл җирлеге хезмәткәрләре кая? нишләп алар сезнең белән тугел? дип сорагыз, авыл җирлегенә, полиция бүлегенә 20002 телефонына шалтыратып хәбәр бирегез.

Безнең янгынга каршы саклану чаралары буенча түбәндәгеләр бар:

“Игенче” җәмгыятенең Казаклар фермасында 50 ле кран, 1 пожарный гидрант;

Кече Кибәхуҗа авылы машина-трактор паркында су алу өчен кран;

Олы Кибәхуҗа авылында 3 урында су алыр өчен 50 ле кран, 1 пожарный гидрант;

Җирлек буенча 2 мотопомпа;

“Игенче” җәмгыятенең пожарный ГАЗ-53 машинасы, ләкин бүгенге көндә шоферы юк.

Чыннан да ут-күздән саклану чараларын вакытында күрергә кирәк. Йорт-җирләребезне иминиятләштерү дә әйбәт булыр иде.

Узган 2018 елда зур вакыйга – 18 март көнне Россия Президентын сайлаулары булып үтте. Безнең җирлек әлеге сайлауларда актив катнашты. Агымдагы елда Татарстан Республикасының Дәүләт Советына сайлаулар булып узачак. Әлеге сайлауларда актив катнашып үз тавышыбызны җиткерербез дип уйлыйм.

Хөрмәтле авылдашлар!

Чыгышымны тәмамлап шуны әйтәсе килә:

- җирлегебезгә, безнең мөрәжәгатьләргә игътибары, зур ярдәме өчен район башлыгы Илдус Фатиховичка, анын командасына һәм барлык җитәкчеләргә,

- авыл җирлегендә хезмәт куючы барлык хезмәткәрләргә, җәмәгать оешмалары җитәкчеләренә,

- авылның көнкүрешенә битараф булмаган җирлегебез халкына аңлашып эшләгәнебез өчен зур рәхмәт.

Алга таба барлык эшләнәсе эшләр Сезнең белән берлектә, уртак фикергә килеп эшләнер дип уйлыйм. Һәрбарчагызның гаиләсенә иминлек, тынычлык, сәламәтлек телим. Елларыбыз тыныч, имин, мул булсын. Беребезгә дә көтелмәгән кайгы-хәсрәтләр күрергә язмасын. Авылларыбызда халык бүгенге кебек тыныч, матур тормышта яшәсен.

Игътибарыгыз өчен зур рәхмәт.